**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

17. februára 2017

**Návrh na schválenie**

**dokumentu „Katalóg adaptačných opatrení miest a obcí Bratislavského samosprávneho kraja na nepriaznivé dôsledky zmeny klímy“**

Materiál predkladá: Materiál obsahuje:

Ing. Martin Berta, CSc.1. Návrh uznesenia

podpredseda Bratislavského 2. Dôvodová správa

samosprávneho kraja 3. Príloha

4. Stanoviská komisií

Zodpovedná:

Mgr. Barbora Lukáčová

riaditeľka odboru stratégie, územného rozvoja a riadenia projektov

Spracovatelia:

Mgr. Martin Hakel, BA

vedúci oddelenia stratégie a územného rozvoja

Mgr. Pavol Stano

referent oddelenia stratégie a územného rozvoja

Bratislava

február 2017

Návrh uznesenia

**UZNESENIE č. ....... / 2017**

zo dňa 17.2.2017

Zastupiteľstvo Bratislavského samosprávneho kraja po prerokovaní materiálu

1. **schvaľuje**

Dokument Katalóg adaptačných opatrení miest a obcí Bratislavského samosprávneho kraja na nepriaznivé dôsledky zmeny klímy.

1. **ukladá**

riaditeľovi Úradu Bratislavského samosprávneho kraja:

B.1. zabezpečiť zverejnenie Katalógu adaptačných opatrení miest a obcí Bratislavského samosprávneho kraja na nepriaznivé dôsledky zmeny klímy na webovom sídle BSK.

T: 31.3.2017

B.2. premietnuť odporúčania Katalógu adaptačných opatrení miest a obcí Bratislavského samosprávneho kraja na nepriaznivé dôsledky zmeny klímy adekvátne podrobnosti riešenia Územného plánu BSK prostredníctvom Zmien a doplnkov č. 1 ÚPN R BSK.

T: 31.12.2017

B.3. odporúčať Katalóg adaptačných opatrení miest a obcí Bratislavského samosprávneho kraja na nepriaznivé dôsledky zmeny klímy ako vhodný územnoplánovací podklad v rámci vydávania odborných stanovísk (posúdení) k návrhom územnoplánovacej dokumentácie obcí v BSK.

T: priebežne

B.4. v rámci vlastných investičných aktivít BSK uprednostňovať realizáciu technických riešení v zmysle opatrení navrhnutých v Katalógu adaptačných opatrení miest a obcí Bratislavského samosprávneho kraja na nepriaznivé dôsledky zmeny klímy.

T: priebežne

**D ô v o d o v á s p r á v a**

Zastupiteľstvo Bratislavského samosprávneho kraja (ďalej len „BSK“) schválilo dňa 19.02.2016 uznesením č. 17/2016 aktualizáciu Akčného plánu Úradu BSK pre implementáciu Programu hospodárskeho rozvoja a sociálneho rozvoja Bratislavského samosprávneho kraja na roky 2014-2020 (ďalej len Akčný plán BSK), ktorej súčasťou bol aj nový projekt s číslom OÚSRaRP\_21 s názvom „Adaptácia miest a obcí BSK na nepriaznivé dôsledky zmeny klímy“ (ďalej len „Katalóg“ alebo „Katalóg adaptačných opatrení BSK“). Zaradenie projektu vzniklo z uvedomenia si dôležitosti tohto celosvetového fenoménu ako aj nevyhnutnosti pristúpiť k jeho riešeniu na regionálnej ako aj lokálnej úrovni.

**Cieľom Katalógu adaptačných opatrení miest a obcí BSK na nepriaznivé dôsledky zmeny klímy je informovanie jednotlivých aktérov v území o možnostiach vhodných adaptačných opatrení na negatívne dôsledky zmeny klímy. Aj na základe tohto Katalógu by si zástupcovia miest a obcí ale i široká verejnosť mali byť schopní vybrať vhodné a racionálne (okrem iného) adaptačné opatrenia pre urbanizované územie (intravilán obce) na zmiernenie nepriaznivých dôsledkov zmeny klímy.**

**ŠIRŠIE SÚVISLOSTI K ADAPTÁCIE NA ZMENU KLÍMY**

V roku 2013 po viacerých čiastkových dokumentoch, predstavila Európska komisia **Stratégiu EÚ pre adaptáciu na zmenu klímy**. Cieľom Stratégie EÚ pre adaptáciu na zmenu klímy je podnietiť všetky zainteresované subjekty k urgentnej príprave na negatívne dosahy zmeny klímy. Uvedená Stratégia sa opiera o 3 hlavné piliere, a to:

* podpora aktivít na adaptáciu členských štátov EÚ;
* integrácia aspektov zmeny klímy na úrovni EÚ do strategických dokumentov pre všetky kľúčové sektory a
* zvýšenie informovanosti v rozhodovacom procese o možných dopadoch zmeny klímy.

V roku 2015 sa zavŕšilo niekoľkoročné úsilie o vytvorenie medzinárodnej dohody, ktorá by mohla byť základom pre úspešné riešenie problematiky zmeny klímy na celosvetovej úrovni. Dohoda bola prijatá v rámci konferencie zmluvných strán Rámcového dohovoru OSN o zmene klímy v decembri 2015 v Paríži a nadobudla platnosť v novembri 2016, počas predsedníctva SR v Rade EÚ. „**Parížska dohoda**“ má ambiciózny plán obmedziť nárast globálnej teploty na menej ako 2 °C. Európska komisia taktiež v októbri 2015 vyhlásila novú iniciatívu pre samosprávy. Jedná sa o spojenie 2 súčasných iniciatív, na jednej strane „**Dohovoru primátorov a starostov**“ (BSK uznesením č. 57/2013 zo dňa 20.9.2013 pristúpilo k Dohovoru ako územný koordinátor), ktorý zaväzoval signatárov z radov miest k dobrovoľným záväzkom pri znitovaní emisií CO2 a na strane druhej iniciatívy „**Mayors adapt**“, ktorá zaväzuje jej signatárov ku prijímaniu konkrétnych krokov prispôsobovania sa (adaptácie) na negatívne dopady zmeny klímy na svojom území. Obe tieto iniciatívy sa prepojili do spoločnej iniciatívy pre mestá pod názvom „**Dohovor primátorov a starostov o klíme a energetike**“ (Covenant of Mayors for Climate and Energy), ktorej cieľom je spojiť problematiku adaptácie na negatívne dopady zmeny klímy s mitigáciou. V júni 2016 sa spojila iniciatíva Európskej komisie „**Globálny dohovor primátorov a starostov o klíme a energetike**“ s iniciatívou OSN pod názvom „Compact Mayors“ do spoločnej celosvetovej iniciatívy miest a obcí v oblasti adaptácie a mitigácie na zmenu klímy.

Pod gesciou Ministerstva životného prostredia SR sa v roku 2013 vypracoval dokument **Stratégia adaptácie SR na nepriaznivé dôsledky zmeny klímy**, ktorá odporúča podieľať sa na plnení cieľov stratégie a ich premietnutí do regionálnych a lokálnych stratégií. Národná adaptačná stratégia navrhuje súbor adaptačných opatrení v oblastiach: prírodné prostredie, biodiverzita, sídelné prostredie, zdravie obyvateľstva, poľnohospodárstvo, lesníctvo, energetika, vodné hospodárstvo a doprava.

Zameranie pozornosti ako aj aktivity BSK na tému adaptácie na zmenu klímy vychádza aj z **PHSR BSK** na roky 2014 – 2020, konkrétne z opatrenia 5. **Podpora prispôsobenia sa zmenám klímy a predchádzania rizikám a ich riadeniam.** BSK podporoval realizáciu adaptačných (konkrétne vodozádržných) opatrení prostredníctvom Bratislavskej regionálnej schémy na podporu vidieka pre rok 2016 ako oprávnené aktivity v rámci oblasti 1. Obnova obcí. Zastupiteľstvo BSK na základe uznesenia č. 2/2016 zo dňa 9.9.2016 schválilo **VZN o poskytovaní dotácií** z rozpočtu BSK, pričom v rámci **Bratislavskej regionálnej** **dotačnej schémy na podporu vidieka pre rok 2017** boli **podporované adaptačné aktivity** na zmenu klímy už ako samostatné opatrenie v rámci oblasti 1. Obnova obcí.

**ÚČEL KATALÓGU**

Scenáre klimatickej zmeny (očakávané zmeny klímy) pre Slovensko do konca 21. storočia poukazujú na to, že priemery teploty vzduchu na Slovensku by sa mali postupne zvyšovať o 2 až 4 °C; predĺžia sa a častejšie sa vyskytnú málozrážkové (suché) obdobia na strane jednej, a budú zrážkovo výdatnejšie krátke daždivé obdobia na strane druhej; očakáva sa častejší výskyt silného vetra a víchric v súvislosti s búrkami a v neposlednom rade sa očakáva zvýšenie intenzity a častosť extrémov počasia. **Vplyvy zmeny klímy majú hlavne lokálny charakter**, ohrozujú konkrétne územia a dotýkajú sa a ovplyvňujú život obyvateľov konkrétnych obcí a miest. Vplývajú na a ohrozujú tak prírodné, ako aj ľudské systémy (zdravie, sídla, majetok, infraštruktúru, dopravu...), ovplyvňujú rozvojové a investičné zámery.

**Adaptácia** (prispôsobenie sa) **na zmenu klímy**, ktorá je predmetom tejto publikácie, je jednou z najvýznamnejších aktuálnych výziev pre celý svet, Bratislavský samosprávny kraj nevynímajúc. Katalóg adaptačných opatrení BSK vznikol na základe uvedomenia si nevyhnutnej **potreby riešenia tejto témy na regionálnej ako aj lokálnej úrovni**, pričom BSK má ambíciu byť lídrom v tejto oblasti na Slovensku. Forma dokumentu bola zvolená **po konzultáciách so zástupcami miest a obcí v regióne**, ktorí pociťovali **absenciu informácií o** vhodných **adaptačných opatreniach** reagujúcich na negatívne dôsledky zmeny klímy v intraviláne obcí s dôrazom na urbanizované prostredie.

Publikácia je písaná komplexnejšie, aby priniesla čitateľom širší pohľad na túto tematiku. Okrem rozpracovania adaptačných opatrení, informuje aj o procese vzniku súčasnej zmeny klímy, o súčasných a očakávaných vplyvoch zmeny klímy na územie BSK, o relevantnej legislatíve a strategických dokumentoch týkajúcich sa adaptácie na zmenu klímy, o procese prípravy adaptačnej stratégie pre obce a mestá, ako podkladu pre realizáciu adaptačných opatrení, uvádza príklady dobrej praxe zo Slovenska a zahraničia, ako aj niektoré súčasné známe možnosti financovania adaptačných procesov.

**Katalóg je určený hlavne pre výkonných reprezentantov miestnej a regionálnej samosprávy** a lokálnej štátnej správy**.** Využiť ho môže aj verejnosť, podnikateľská sféra a ďalšie subjekty žijúce, či majúce aktivity na území miest a obcí. Informácie, v ňom uvedené, nemajú a ani nemôžu mať vyčerpávajúci charakter. Každú tému uvedenú v Katalógu je možné rozpracovať podrobnejšie a s väčšími detailmi, ale bolo by to na úkor čitateľnosti a porozumenia tých, ktorí sú hlavnou cieľovou skupinou. Táto príručka má slúžiť ako určitý **sprievodca oblasťou adaptácie na zmenu klímy v urbanizovanom prostredí**. Predpokladá sa, že tí ktorí budú realizovať adaptačný proces či adaptačné opatrenia, sa v prípade potreby obrátia buď na špecializované odborné zdroje či odborníkov.

**26. októbra 2016 sa na Úrade BSK uskutočnilo taktiež prezentovanie a odborné prerokovanie Katalógu adaptačných opatrení BSK so zástupcami odborných inštitúcií z oblasti zmeny klímy ako aj zástupcami miestnej a regionálnej samosprávy. Na prerokovanie bolo pozvaných celkovo 80 zástupcov zo 42 inštitúcií, ktorí mali možnosť vyjadriť sa k predloženej pracovnej verzii dokumentu. Na hĺbkové pripomienkovanie boli požiadaní aj dvaja odborníci z STU a Nadácie Ekopolis. Na odborné prerokovanie bolo pozvaných aj 11 poslancov Zastupiteľstva BSK.**


Finálna verzia Katalógu bola v decembri 2016 elektronicky zaslaná predstaviteľom miestnej samosprávy v Bratislavskom kraji ako informačný podklad pre žiadosti v rámci výzvy Bratislavskej regionálnej dotačnej schémy na podporu vidieka na rok 2017.

Po vzatí na vedomie Katalógu Zastupiteľstvom BSK bude dokument na prelome februára a marca 2017 verejne odprezentovaný zástupcom miestnej samosprávy, odbornej ako aj širokej verejnosti.

Tabuľka 1: Zoznam pozvaných inštitúcií na odborné prerokovanie konané 26.10.2016

|  |  |  |
| --- | --- | --- |
| Hl. mesto Bratislava | ZMO Malokarpatského regiónu | BVS, a.s. |
| 17 MČ Bratislavy | ZMO Záhorie | Spolok architektov Slovenska |
| Poslanci Z BSK | Rada ZMOS | Ekodren, s.r.o. |
| Stupava | MŽP SR | IEPD – Inštitút energeticky pasívnych domov |
| Malacky | MDVaRR SR | SKGBC - Slovenská rada pre zelené budovy |
| Senec | SHMÚ | Vodales s.r.o. |
| Modra | STU | Nadácia Ekopolis |
| Pezinok | SPU v Nitre | ZUUPS - Združenie pre urbanizmus a územné plánovanie na Slovensku |
| Únia miest SR | SAV |  |

**OBSAH KATALÓGU**



**PRÍLOHY:**

**Video:**

Krátke video o tom, ako sa môžu na dopady zmeny klímy adaptovať mestá a ich obyvatelia.

<https://www.youtube.com/watch?list=PLYLw1whR1QoVqU8EQnxg6jl5X1Y4jSUHe&v=FY1rGGS72L0>

**Príloha č. 1:**

*„Katalóg adaptačných opatrení miest a obcí Bratislavského samosprávneho kraja na nepriaznivé dôsledky zmeny klímy“* ***–* na CD**


**Príloha č. 2:**


*„Zmena klímy si vyžaduje zmenu v rozhodovaní na lokálnej úrovni – Informácie pre tých, ktorí rozhodujú“* (sumár pre politických a exekutívnych predstaviteľov o vplyvoch zmeny klímy a potrebe adaptácie na miestnej úrovni) **aj na CD**


****

****

****

****

****

****