**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

17. februára 2017

**Odpočet**

**možností získania externých zdrojov financií pre priority BSK 2016/2017**

Materiál predkladá: Materiál obsahuje:

RNDr. Martin Zaťovič1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

Zodpovedná:

Mgr. Barbora Lukáčová

riaditeľka

Odboru stratégie, územného rozvoja a riadenia projektov

Spracovatelia:

Oddelenie stratégie a územného rozvoja: Oddelenie riadenia projektov:

Mgr. Martin Hakel, BA Ing. Alexandra Jurčíková

Mgr. Zuzana Hradská Lacková Mgr. Ján Kollár

Mgr. Dominika Forgáčová, PhD. Ing. Marek Horváth

Mgr. Martin Bezek Mgr. Lea Karakolevová

Mgr. Peter Jesenský Ing. Jana Jurkovičová

Mgr. Tomáš Teleky Mgr. Viktória Dobošová

Mgr. Pavol Stano Ing. Lukáš Burianek

Ing. Janette Murčová

Mgr. Ján Junas

Mgr. Romana Peniaková

Ing. arch. Joana Holčíková

Ing. Katarína Vargová

Ing. Lukáš Repáň

Bratislava

Február 2017

N á v r h u z n e s e n i a

**UZNESENIE č. ........ / 2017**

zo dňa 17. 2. 2017

Zastupiteľstvo Bratislavského samosprávneho kraja po prerokovaní materiálu

**A. schvaľuje**

Odpočet možností získania externých zdrojov financií pre priority BSK 2016/2017

**B. ukladá**

riaditeľovi Úradu Bratislavského samosprávneho kraja:

Predkladať Zastupiteľstvu BSK odpočet možností získania externých zdrojov financií pre priority BSK pravidelne raz za rok najneskôr v termíne ku 31. marcu daného kalendárneho roka.

T: každoročne k 31. marcu

**D ô v o d o v á s p r á v a**

Odbor stratégie a riadenia projektov vznikol v auguste 2010 a to hlavne z potreby vytvorenia koncepcie získavania externých zdrojov financovania, keďže dovtedy jednotlivé odbory Úradu BSK nekoordinovali svoje kroky, neexistovala prepojenosť finančných a projektových manažérov a nevenovala sa pozornosť Operačným programom a najmä Operačnému programu Bratislavský kraj (ďalej len „OPBK“) z pozície Úradu BSK ako oprávneného žiadateľa. Nový odbor prebral všetky implementované projekty do svojho pôsobenia, čím došlo k centralizovaniu informácií, a hlavne k jednotnému postupu riadenia projektov.

V rámci zefektívnenia čerpania európskych štrukturálnych fondov v programovom období 2007-2013, ako aj prípravy na nové programové obdobie 2014-2020 Odbor stratégie, územného rozvoja a riadenia projektov (ďalej len „OSÚRaRP“) každoročne (od roku 2011) pripravuje na Zastupiteľstvo BSK materiál s názvom *„Prehľad možností získania externých zdrojov financií pre priority BSK“.* Tento materiál obsahuje prehľad aktivít za uplynulý rok, prebiehajúcich a plánovaných projektoch, a činnosti kancelárie Zastúpenia BSK v Bruseli, ktorá je v jeho kompetencii. V rámci materiálu sú aj prílohy, ktoré obsahujú prehľad operačných programov, grantových a nadačných mechanizmov pre potenciálnych prijímateľov z územia BSK.

Od mája 2011 je v pôsobnosti odboru aj agenda územného rozvoja, čím sa začali vyvíjať aktivity a opatrenia v súlade so zákonom č. 539/2008 Z. z. o podpore regionálneho rozvoja, ktorý nastolil rámec podpory regionálneho rozvoja na Slovensku. Týmto krokom došlo k naštartovaniu tvorby strategických dokumentov potrebných pre prípravu nového programového obdobia 2014-2020. Zároveň sa zefektívnila komunikácia a spolupráca s mestami a obcami v kraji, ako aj regionálnymi združeniami miest a obcí, ktorá začala prinášať pozitívne výsledky hlavne pri príprave strategických dokumentov BSK ako aj príprave Integrovaného regionálneho operačného programu (ďalej len „IROP 2014-2020“).

V rámci Odboru stratégie, územného rozvoja a riadenia projektov v súčasnosti pôsobia dve oddelenia:

* **Oddelenie stratégie a územného rozvoja,**
* **Oddelenie riadenia projektov.**

Pre nové programové obdobie 2020+ si OSÚRaRP stanovil za cieľ, aby všetky regióny EÚ bez ohľadu na ich vyspelosť boli oprávnené čerpať finančné prostriedky z EŠIF.

Za úspechy OSÚRaRP v tomto úsilí možno považovať:

* V termíne 8.-9.7.2016 bol BSK hostiteľom 7. Európskeho summitu regiónov a miest, na ktorom politici a experti diskutovali o politických opatreniach, ktoré ovplyvňujú každodenný život a podnikanie vo všetkých regiónoch EÚ. Summit sa zaradil medzi vôbec najväčšie podujatia celého SK PRES. Počas Summitu bola podpísaná aj Bratislavská deklarácia s odporúčaniami pre naštartovanie ekonomického rastu.
* BSK v roku 2016 zorganizoval v rámci SK PRES taktiež šesť víkendových podujatí v Bruseli, na ktorých prezentoval slovenskú kultúru, slovenské ľudové tance, slovenské špeciality v jedálňach Európskej komisie, tvorivé dielne a zakončil SK PRES Vianočným koncertom. Aktivity BSK mali pozitívny ohlas, vysokú návštevnosť a boli určené pre zástupcov samospráv, regionálne zastúpenia pôsobiace v Bruseli, zástupcov európskych inštitúcií, médiá a širšiu verejnosť, ale aj slovenskú komunitu žijúcu v Belgicku.
* BSK v roku 2016 aktívne vstupoval do prvých debát o budúcnosti kohéznej politiky EÚ po roku 2020, ktoré budú vrcholiť v priebehu roka 2017. BSK sa zapojil do celoeurópskej iniciatíve za zachovanie silnej kohéznej politiky pre všetky regióny podpisom deklarácie iniciovanej Dolným Rakúskom. BSK pristúpil taktiež k spoločnej deklarácii SK a CZ národnej delegácie v Európskom výbore regiónov o budúcnosti kohéznej politiky a aktívne vstupoval do diskusií o zjednodušení kohéznej politiky, ktoré si vyžiadalo SK PRES.

**Oddelenie stratégie a územného rozvoja:**

Úlohou oddelenia je prostredníctvom tvorby strategických dokumentov koordinovať regionálny rozvoj na území BSK a prostredníctvom prípravy a realizácie projektov prispievať k zlepšeniu kvality života jeho obyvateľov. Oddelenie stratégie a územného rozvoja sa venuje okrem strednodobým a dlhodobým plánom aj vytváraniu krátkodobých plánov a nástrojov, ktoré umožnia na princípe spolupráce v podmienkach projektového cyklu tvorbu a implementáciu projektov a integrovaných územných investícií.

Prevažnú časť roku 2016 oddelenie stratégie a územného rozvoja sústredilo svoje kapacity v spolupráci s oddelením riadenia projektov na **koordináciu a mobilizáciu projektov financovaných z externých zdrojov**, predovšetkým v ktorých Úrad BSK vystupuje ako žiadateľ. Zapojené boli viaceré odbory, ako sú Odbor sociálnych vecí, Odbor školstva, mládeže a športu, Odbor cestovného ruchu a kultúry, Odbor dopravy a Odbor implementácie operačných programov. Nemenej úsilia bolo venované projektom miest a obcí Bratislavského kraja. Okrem schválenia Regionálnej integrovanej územnej stratégie Bratislavského kraja na roky 2014 – 2020 očakávame ďalšie výsledky v roku 2017 a to vo forme viacerých úspešne schválených projektov a ich postupnú realizáciu na území Bratislavského kraja v oblastiach podpory materských škôl, základných škôl, cyklodopravy, deinštitucionalizácie zariadení sociálnych služieb a ďalšieho rozvoja integrovanej dopravy. Oddelenie sa v spolupráci s Odborom cestovného ruchu a kultúry tiež aktívne zapájalo do komunikácie s relevantnými subjektami (MK SR, MPRV SR, DG Regio) s cieľom dosiahnuť oprávnenosť čerpania finančných prostriedkov z IROP 2014 – 2020, prioritná os 3: Mobilizácia kreatívneho potenciálu regiónov pre účely vytvorenia kreatívneho centra Nadácie Cvernovka.

Oddelenie v roku 2016 zaviedlo inováciu spojenú s novelou zákona č. 309/2014 Z. z. ktorým sa mení a dopĺňa zákon č. 539/2008 Z. z. o podpore regionálneho rozvoja. Novú povinnosť obcí a miest v zmysle § 12 každoročne do 31. mája zasielať VÚC správu o plnení Programu hospodárskeho rozvoja a sociálneho rozvoja BSK na roky 2014 – 2020 prostredníctvom webovej platformy [www.rozvojbsk.wordpress.com](http://www.rozvojbsk.wordpress.com), na ktorej sú identifikované ukončené projekty priamo obcami a mestami Bratislavského kraja. Veríme, že postupne budovaný portál nám pomôže **posilniť význam monitorovania a hodnotenia zrealizovaných projektov v kraji** a vytvorí podklad pre ďalšie rozhodovanie, našu spoluprácu s miestnou samosprávou a v konečnom dôsledku kontinuálne zlepšovanie a vytváranie nových projektov v Bratislavskom kraji.

Významným **pokrokom v procese plánovania investícií úradu BSK,** na ktorom v štvrtom kvartáli 2016 pracovalo celé Oddelenie stratégie a územného rozvoja bol mechanizmus prepojenia Akčného plánu BSK s programovým rozpočtom BSK a investičným plánom BSK. Dokumenty boli úspešné schválené Zastupiteľstvom BSK v decembri 2016.

V oblasti **rozvoja vidieckeho územia** Bratislavského kraja oddelenie v priebehu prvého štvrťroku 2016 aktualizovalo Stratégiu rozvoja vidieka Bratislavského samosprávneho kraja na roky 2016 – 2020, pričom v stratégií bolo zadefinované vytvorenie podporného dotačného mechanizmu na podporu rozvoja vidieka v kraji. Následne po schválení Stratégie rozvoja vidieka Zastupiteľstvom BSK uznesením č. 34/2016 bola schválená a následne dňa 05.05.2016 vyhlásená výzva na predkladanie žiadostí o poskytnutie dotácií z rozpočtu Bratislavského samosprávneho kraja v **rámci Bratislavskej regionálnej dotačnej schémy na podporu rozvoja vidieka** pre rok 2016. V rámci výzvy bolo podaných 43 žiadostí v celkovej požadovanej hodnote 535 430,36 EUR. Podporených bolo 24 žiadostí v hodnote 100 000 EUR. Výzva bola uzavretá 25.05.2016, pričom samotné pridelenie dotácií bolo schválené Zastupiteľstvom BSK uznesením č. 70/2016.

Oddelenie stratégie a územného rozvoja bolo taktiež súčinné pri vytváraní nového VZN BSK č. 2 / 2016 o poskytovaní dotácií z rozpočtu BSK a 09.11.2016 spustilo novú výzvu na predkladanie žiadostí o poskytnutie dotácie z rozpočtu BSK v rámci Bratislavskej regionálnej dotačnej schémy na podporu rozvoja vidieka na rok 2017 s finančnou alokáciou necelých 350 000 EUR do uzavretia výzvy 11.1.2016 bolo podaných celkovo 49 žiadostí (43 podaných obcami a mestami, a 6 podaných samostatne hospodáriacimi roľníkmi) s celkovou hodnotou investícií 1 095 224,40 EUR a požadovanou sumou 673 529,11 EUR.

Jednou z nových ale aktuálnych výziev pre Bratislavský kraj, ale ako ukázala konferencia COP21 v Paríži aj pre celý svet, je **prispôsobenia sa zmene klímy.** Uvedomujúc si nevyhnutnosť riešenia tejto výzvy na regionálnej ako aj lokálnej úrovni ako aj záväzkov vyplývajúcich pre BSK ako územnému koordinátorovi Dohovoru primátorov a starostov (schválenie uznesením č. 57/2013), oddelenie v roku 2016 spracovalo **Katalóg adaptačných opatrení miest a obcí Bratislavského samosprávneho kraja na nepriaznivé dôsledky zmeny klímy**. Cieľom Katalógu je informovanie jednotlivých aktérov v území o možnostiach vhodných adaptačných opatrení na negatívne dôsledky zmeny klímy. Katalóg je hlavne určený pre výkonných reprezentantov miestnej samosprávy a lokálnej štátnej správy. Využiť ho môže aj verejnosť, podnikateľská sféra a ďalšie subjekty žijúce, či majúce aktivity na území miest a obcí. Publikácia je písaná komplexnejšie, aby priniesla čitateľom širší pohľad na túto tematiku. Okrem rozpracovania adaptačných opatrení, informuje aj o procese vzniku súčasnej zmeny klímy, o súčasných a očakávaných vplyvoch zmeny klímy na území BSK, o relevantnej legislatíve a strategických dokumentoch týkajúcich sa adaptácie na zmenu klímy, o procese prípravy adaptačnej stratégie pre obce a mestá, ako podkladu pre realizáciu adaptačných opatrení, uvádza príklady dobrej praxe zo Slovenska a zahraničia, ako aj niektoré súčasné známe možnosti financovania adaptačných procesov. Práve adaptačné aktivity boli v rámci samostatného opatrenia taktiež oprávnenými aktivitami v rámci Bratislavskej regionálnej dotačnej schémy na podporu rozvoja vidieka na rok 2016 aj 2017. Téma prispôsobovania sa negatívnym dopadom zmeny klímy bola taktiež zapracovaná v rámci Bratislavskej regionálnej dotačnej schémy na podporu vidieka pre rok 2017, pričom adaptačné aktivity boli podporované v rámci samostatného opatrenia v rámci oblasti 1. Obnova obcí.

Počas roka 2016 pokračovala intenzívna spolupráca s **Dunajským fondom**, neziskovou platformou pre rozvoj verejnoprospešných aktivít a verejne prístupných priestranstiev v okolí slovenského toku Dunaja, vrátane Malého Dunaja. Oddelenie stratégie a územného rozvoja spolupracovalo s Dunajským fondom pri obsahovom nastavovaní ich dvoch grantových schém: 1. bola spustená 1/2016 s finančným objemom približne 27 000 € a 2. bola spustená 9/2016 už s finančnými prostriedkami 54 000 €. Spolupráca prebiehala aj pri organizovaní 2. Fóra Dunajského fondu, ktoré sa aj za účasti predsedu BSK konalo koncom septembra 2016 v Divadle Aréna. V priebehu roka Dunajský fond v úzkej spolupráci s oddelením založil aj prvú pracovnú skupinu **RiverLab Žitný ostrov a okolie**, platformu pozostávajúcu zo štátnych, samosprávnych, neziskových a privátnych aktérov, ktorá sa pravidelne stretáva a informuje sa o pripravovaných projektoch a aktivitách v okolí Dunaja a Malého Dunaja.

OSÚRaRP taktiež v rámci svojich aktivít vytvára partnerstvá s akademickou obcou a poskytuje možnosť absolvovania **stáže pre študentov univerzít**, ktorí študujúnajmäv oblastiach verejnej správy, regionálneho rozvoja, európskych štúdií či medzinárodných vzťahov. Od roku 2011 bola poskytnutá stáž 91 študentom, pričom 31 z nich stážovalo v Kancelárií Bratislavského samosprávneho kraja v Bruseli. Pravidelné vzťahy udržuje Bratislavský kraj s viacerými univerzitami a vysokými školami nie len zo Slovenska. Patria medzi ne Ekonomická univerzita v Bratislave, Slovenská technická univerzita v Bratislave, Univerzita Komenského v Bratislave, Univerzita Mateja Bela v Banskej Bystrici, Univerzita Pavla Jozefa Šafárika v Košiciach, Slovenská poľnohospodárska univerzita v Nitre, Univerzita Konštantína filozofa v Nitre, Masarykova univerzita Brno, Vysoká škola medzinárodných a verejných vzťahov Praha.

Oddelenie každoročne pripravuje taktiež dokumenty zamerané na možnosti čerpania finančných prostriedkov pre vybrané skupiny prijímateľov v rámci BSK. Jedným z dokumentov je **Prehľad možností čerpania finančných prostriedkov pre mestá a obce BSK na rok 2017.** Tento dokument ponúka komplexný prehľad možností získania finančných prostriedkov pre obce nie len v rámci operačných programov, ale aj prostredníctvom rôznych dotácií, nadácií, fondov a komunitárnych programov. Druhým dokumentom je **Prehľad možností čerpania finančných prostriedkov pre malých a stredných podnikateľov BSK na roky 2014 – 2020**, v ktorom sú uvedené možnosti čerpania podpory pre MSP z operačných programov, z rôznych finančných inštitúcií a z rôznych komunitárnych programov, napríklad HORIZONT 2020 a COSME. Práve programy HORIZONT 2020 a COSME patria medzi kľúčové, keďže na programové obdobie 2014 – 2020 je v nich alokovaných približne 80 miliárd EUR. Tieto dokumenty slúžiace pre zvyšovanie informovanosti sú zverejnené na webovej stránke BSK, na odkaze <http://www.region-bsk.sk/regionalny-rozvoj-a-eu-fondy-informacne-materialy.aspx>.

Medzinárodné vzťahy

Kancelária Bratislavského samosprávneho kraja v Bruseli

BSK zriadil svoju Kanceláriu v Bruseli na základe uznesenia Zastupiteľstva BSK č. 28/2002 z 18.6.2002. Formálne sa činnosť Kancelárie začala od 1.8.2002 a jej slávnostné otvorenie sa uskutočnilo v septembri v roku 2002. BSK od mája 2005 pôsobil v Dome slovenských regiónov, ktorý bol založený na základe dohody ôsmich samosprávnych krajov. Činnosť Domu slovenských regiónov bola k 31.12.2010 ukončená. Dňa 30.6.2011 BSK opätovne otvoril Kanceláriu BSK v Bruseli.

Slovenské predsedníctvo v Rade EÚ v druhej polovici roku 2016 (SK PRES 2016) predstavovalo významnú príležitosť pre prezentáciu slovenských regiónov v Bruseli prostredníctvom zorganizovania odborných a kultúrno-spoločenských podujatí. Priestory kancelárie BSK v Bruseli neboli pre tento účel dostačujúce a bolo nevyhnutné zabezpečiť reprezentatívnejšie priestory, s možnosťami využívať zasadacie a spoločenské miestnosti pre väčší počet hostí. Kancelárie KSK a PSK museli kvôli zatvoreniu NSK a TSK hľadať nové priestory. Z toho dôvodu sa kancelárie Bratislavského, Prešovského a Košického samosprávneho kraja dohodli na prenájme spoločných priestorov v Bruseli. **Nová kancelária sídli od 1.1.2016 na Rue d’Arlon 63-65-67 v európskej štvrti v Bruseli, v blízkosti Európskeho výboru regiónov a Európskeho parlamentu.**

Agenda Kancelárie BSK v Bruseli spadá do kompetencie Odboru stratégie, územného rozvoja a riadenia projektov. Regionálnou zástupkyňou BSK v Bruseli je od 15.1.2014 zamestnankyňa Mgr. Dominika Forgáčová, PhD. Vzhľadom na plánované aktivity spojené s prípravou a vyjednávaním novej kohéznej politiky EÚ po roku 2020 sa BSK na základe *„Koncepcie pôsobenia Bratislavského samosprávneho kraja v Bruseli na roky 2017-2020“* schválenej Zastupiteľstvom BSK uznesením č. 112/2016 rozhodol posilniť personálne obsadenie kancelárie. Od 1.1.2017 je druhým zástupcom BSK v Bruseli zamestnanec Odboru stratégie, územného rozvoja a riadenia projektov Mgr. Tomáš Teleky.

Hlavné ciele Kancelárie BSK v Bruseli:

Posilniť účasť BSK na európskych záležitostiach a projektoch a využiť všetky príležitosti, ktoré členstvo v  Európskej únii regiónu poskytuje tak, aby región dosahoval lepšie výsledky a bol zabezpečený jeho trvalý rozvoj. Prostredníctvom rôznych prezentačných akcií predstaviť Bratislavskú župu ako turisticky príťažlivý región, ktorý sa oplatí navštíviť a spoznať, ako úspešný región s jasnou víziou rozvoja, do ktorého sa oplatí investovať, a s ktorým sa oplatí spolupracovať. Mobilizovať subjekty v BSK, podnietiť ich aktívny záujem o európske záležitosti, ktoré stále viac ovplyvňujú chod verejného a súkromného sektora, nevynímajúc občana ako takého. Činnosť regionálnej kancelárie BSK vytvára pevný základ pre spoluprácu s bruselskými inštitúciami, inými regiónmi a organizáciami, ktorá bude v prospech rozvoja Bratislavskej župy.

Jedným z hlavných cieľov je aktívne vstupovať do negociácií o fungovaní kohéznej politiky EÚ. Aktívny lobing vo vzťahu k inštitúciám EÚ je preto kľúčový. BSK prostredníctvom svojej Kancelárie v Bruseli už od roku 2010 vstupoval do rozhovorov o novom programovom období 2014-2010 a v spolupráci s partnermi podnikol viaceré kroky s cieľom presadiť záujmy BSK v rámci nového programového obdobia. Výsledkom týchto krokov vrátane veľkej lobistickej akcie viac vyspelých regiónov bola akceptácia požiadaviek, aby bol BSK oprávnený čerpať zdroje z fondov EÚ aj na podporu základnej infraštruktúry v oblasti školstva, sociálnych vecí, zdravotníctva a dopravy, čo bolo premietnuté aj do návrhu regulatívy zo strany EK.

Kancelária BSK v Bruseli sústreďuje svoju činnosť na nasledujúce priority:

1. **Prezentácia a propagácia BSK v Bruseli**

Realizované aktivity, ktoré napĺňajú ciele priority:

* Kurz tradičných remesiel, keramiky a drotárstva, 12.3.2016
* Deň otvorených dverí európskych inštitúcií – EU Open Day, 28.5.2016
* Slovenský POP UP Design market, 8.9. – 10.9.2016
* Seminár modrotlače, 15.9 – 17.9.2016
* Seminár ľudových tancov, 8.10.2016
* Týždeň slovenskej kuchyne v Bruseli, 7.-10.11.2016
* Kreatívne vianočné dielne, 8.-10.12.2016
* Vianočný koncert Koledy pre Európu, 14.12.2016

1. **Zapojenie BSK a jeho subjektov do sietí partnerstiev a iniciatív**

Realizované aktivity, ktoré napĺňajú ciele priority:

* Iniciatíva Dolného Rakúska pre podporu Kohéznej politiky po roku 2020 pre všetky regióny, 28.9.2016
* Európsky týždeň regiónov a miest (Open Days), 10.-13.10.2016
* 7. Európsky samit regiónov a miest, 8.-9.7.2016
* Start-up Youth Day, 24.10.2016
* Zasadnutie Pracovného spoločenstva podunajských regiónov (ARGE Donauländer), 1.12.2016
* Participácia na stretnutiach k Dunajskej stratégii

1. **Presadzovanie záujmov BSK v Bruseli**

Realizované aktivity, ktoré napĺňajú ciele priority:

* Agenda Európskeho výboru regiónov
* 7. Európsky samit regiónov a miest
* Pracovné stretnutia predsedu BSK Pavla Freša
* Pracovné stretnutia poslancov Zastupiteľstva BSK v Bruseli 13.-15.12.2016
* Pracovné stretnutia zamestnancov BSK

1. **Pravidelný monitoring, poskytovanie informácií o aktualitách v Bruseli**

Realizované aktivity ktoré napĺňajú ciele priority:

* Informačná kampaň BSK o Európskej únii
* Informačná kampaň BSK o Európskej únii pre stredné školy, 28.9.2015
* www.bratislavaregion.eu
* Facebook: vlastná stránka pod názvom Bratislava Region Brussels Office
* Twitter: pod názvom Bratislava Reg BXL
* Youtube: http://www.youtube.com/BratislavaRegion
* Flicker: http://www.flickr.com/photos/bratislavaregion/

1. **Vytvoriť zázemie BSK v Bruseli**

Realizované aktivity, ktoré napĺňajú ciele priority:

* Zázemie pre pracovné stretnutia v Bruseli pre subjekty BSK
* Prijatie poslancov Zastupiteľstva BSK
* Stáže v Kancelárii BSK v Bruseli

**Oddelenie riadenia projektov:**

V roku 2015 OSÚRaRP úspešne ukončil všetky projektové aktivity, následne v roku 2016 prebehlo ich finančné ukončenie. V roku 2016 OSÚRaRP prijal refundáciu z projektov implementovaných v minulom programovom období a to vo výške **734 011 EUR**.

OSÚRaRP v roku 2016 pracoval najmä na príprave nových projektov v rámci nového programového obdobia 2014 – 2020, všetky projekty sú zaradené do Akčného Plánu BSK na najbližšie roky. Ide o projekty, ktoré budú podané v rámci Integrovaného regionálneho operačného programu, programov Interreg V-A medzi Slovenskou republikou, Rakúskom, Maďarskom a Českou republikou, ale aj iných nadnárodných operačných programov a grantových schém.

K projektom, ktoré sú vo fáze implementácie patrí napr. Regionálny bod SK – HU, ktorého hlavné aktivity pozostávajú z poskytovania konzultácií a poradenstva potenciálnych žiadateľov, projekt TransDanube.Pearls z operačného programu Danube ako aj projekt FLOOD Serv „Verejný povodňovýnudzový a výstražný servis“ z programu The European Unions Horizon 2020. Celková hodnota prebiehajúcich projektov dosahuje sumu rozpočtu BSK **409 000 EUR**.

K pripravovaným projektom v rámci Programu spolupráce Interreg V-A SK-CZ patrí projekt „Rozvoj ručností žiakov v prírodovedných a technických odboroch, v rámci Programu spolupráce Interreg V-A SK-AT rekonštrukcia NKP kaštieľa a záhrady v Modre prostredníctvom realizácie projektu „Kultúrno-kreatívne oživenie tradícií“ SK-AT.

Ďalšími dôležitými projektmi v príprave sú: „Cyklolávky - Cezhraničné prepojenia územia BSK a susediacich rakúskych obcí formou cyklolávok cez rieku Morava“, „Biologická regulácia komárov SK-AT“, „Projekt na podporu miestnych producentov SK-AT“. Rozpočet BSK predstavuje hodnotu **4 133 000 EUR**.

V rámci nového programového obdobia OSÚRaRP podal v rámci prvej vyhlásenej výzvy Programu spolupráce Interreg V-A SK-HU tri projekty v oblasti kultúry a cestovného ruchu, ide o projekty „Synagóga Senec – Kultúrno – spoločenské centrum SK – HU“, „Objavte Malý Mošonský Dunaj na bicykli a na člne“ a projekt „SACRA VELO“, kde BSK vystupuje v pozícii partnera a hlavným Slovenským partnerom je Trnavský samosprávny kraj. Z toho rozpočet BSK predstavuje hodnotu **2 677 447 EUR**.

Projekt pripravovaný na podanie v rámci 2. výzvy Programu Interreg V-A SK-HU je projekt „Ekocentrum kaštieľ Čunovo“, rekonštrukcia NKP kaštieľ v Čunove so zameraním na enviromentálnu výchovu a prezentáciu prírodného bohatstva Podunajského regiónu a CHKO Dunajské luhy. Rozpočet pri tomto projekte predstavuje sumu cca **3 milióny EUR.**

V rámci Integrovaného regionálneho operačného programu 2014-2020, OSÚRaRP intenzívne pracuje na príprave charakterovo náročných projektov v oblasti školstva, ako sú Centrá Odborného vzdelávania a prípravy (ďalej len „COVP“). COVP sú projekty zamerané do vzdelania, školení a odbornej prípravy, zručnosti a celoživotného vzdelávania. V rámci prvej vyhlásenej výzvy OSÚRaRP predloží Projektové zámery na COVP (Hlinícka, Farského, Ivánka pri Dunaji, Ivánska cesta 21, Račianska). Rozpočet BSK pri projektoch COVP predstavuje hodnotu **17 900 000 EUR.**

Okrem COVP OSÚRaRP pripravuje aj projekty dopravného charakteru, či už predložený projekt s názvom „Plán udržeteľnej mobility Bratislavského samosprávneho kraja“ alebo príprava projektovej žiadosti pre projekt „Modernizácia cesty III triedy 1113 Rohožník – Malacky“, hodnota projektov dopravného charakteru predstavuje sumu **8 480 000 EUR.**

V neposlednom rade je potrebné spomenúť aj projekty ako je „Deinštitucionalizácia sociálnych služieb“ (Rača, Merema) v celkovej hodnote rozpočtu BSK **4 260 000 EUR.**

Veľmí významným projektom v príprave je vybudovanie kultúrno – kreatívneho centra na Račianskej v spolupráci s Nadáciou Cvernovka. Rozpočet projektu predstavuje hodnotu cca **5 miliónov EUR.**

OSÚRaRP intenzívne pracuje na príprave nových náročných projektov na predloženie projektových žiadostí v rámci rôznych operačných programoch a v rôznych oblastiach.Rozpočet projektov pre BSK predstavuje celkovú hodnotu cca **45 859 447 EUR**.

Pre lepšiu prehľadnosť prebiehajúcich, predložených a pripravovaných projektov OSÚRaRP sú všetky uvedené v tabuľke č. 1.

**Tabuľka č. 1**

|  |  |  |  |  |
| --- | --- | --- | --- | --- |
| **Číslo projektu v zmysle AP** | **Operačný program** | **Projekty prebiehajúce** | **Predložené projekty** | **Pripravované projekty** |
|  | **NÓRSKY FINANČNÝ MECHANIZMUS** | Bezpečný ženský dom |  |  |
| **Projekt č. OSÚRaRP\_29** | **Program spolupráce Interreg V-A SK-HU** | Regionálny bod SK-HU |  |  |
| **Projekt č. OSÚRaRP\_27** | **The European Union’s Horizon 2020** | FLOOD Serv "Verejný povodňový núdzový a výstražný servis" |  |  |
| **Projekt č. OSÚRaRP\_25** | **Program Danube** | TransDanube.Pearls |  |  |
| **Projekt č. OCRaK\_11** | **Program spolupráce Interreg V-A SK-HU** |  | Synagóga Senec - Kultúrno-spoločenské centrum SK-HU |  |
| **Číslo projektu v zmysle AP** | **Operačný program** | **Projekty prebiehajúce** | **Predložené projekty** | **Pripravované projekty** |
| **Projekt č. OCRaK\_15** | **Program spolupráce Interreg V-A SK-HU** |  | Objavte Malý a Mošonský Dunaj na bicykli a na člne SK-HU |  |
| **Projekt č. OSÚRaRP\_23** | **Program spolupráce Interreg V-A SK-HU** |  | SACRA VELO  \*BSK vystupuje v pozícii partnera, hlavný cezhraničný partner je TTSK |  |
| **Projekt č. OŠMaŠ\_11** | **Program spolupráce Interreg V-A SK-CZ** |  | Rozvoj zručností žiakov v prírodovedných a technických odboroch |  |
| **Projekt č. OD\_10** | **Integrovaný regionálny operačný program (IROP 2014 -2020)** |  | Plán udržateľnej mobility Bratislavského samosprávneho kraja |  |
| **Projekt č. OCRaK\_14** | **Program spolupráce Interreg V-A SK-HU** |  |  | Ekocentrum Kaštieľ Čuňovo |
| **Projekt č. OSÚRaRP\_28:** | **Program spolupráce Interreg V-A SK-AT** |  |  | Biologická regulácia komárov SK-AT |
| **Projekt č. OCRaK\_5** | **Program spolupráce Interreg V-A SK-AT** |  |  | Kultúrno-kreatívne oživenie tradícií (MOS Modra) |
| **Projekt č. OCRaK\_18** | **Program spolupráce Interreg V-A SK-AT** |  |  | Projekt na podporu miestnych producentov  SK-AT |
| **Projekt č. OCRaK\_24** | **Program spolupráce Interreg V-A SK-AT** |  |  | Cyklolávky - Cezhraničné prepojenia územia BSK a susediacich rakúskych obcí formou cyklolávok cez rieku Morava |
| **Projekt č. OSV\_11** | **Integrovaný regionálny operačný program (IROP 2014 -2020)** |  |  | DSS a ZPS Rača – Podpora deinštitucionalizácie sociálnych služieb v Bratislave |
| **Projekt č. OSV\_5** | **Integrovaný regionálny operačný program (IROP 2014 -2020)** |  |  | DSS a ZPB Merema - Podpora deinštitucionalizácie sociálnych služieb v okrese Pezinok |
| **Projekt č. OD\_01** | **Integrovaný regionálny operačný program (IROP 2014 -2020)** |  |  | Modernizácia cesty III/1113 úseku Malacky -Rohožník |
| **Číslo projektu v zmysle AP** | **Operačný program** | **Projekty prebiehajúce** | **Predložené projekty** | **Pripravované projekty** |
| **Projekt č. OŠMaŠ\_1** | **Integrovaný regionálny operačný program (IROP 2014 -2020)** |  |  | Rekonštrukcia a investičná podpora Centra odborného vzdelávania a prípravy pre oblasť elektrotechniky a informačných technológií, Hlinícka 1, Bratislava |
| **Projekt č. OŠMaŠ\_2** | **Integrovaný regionálny operačný program (IROP 2014 -2020)** |  |  | Rekonštrukcia a investičná podpora Centra odborného vzdelávania a prípravy v pekárstve a cukrárstve a v mäsiarstve a lahôdkárstve, Farského 9, Bratislava |
| **Projekt č. OŠMaŠ\_9** | **Integrovaný regionálny operačný program (IROP 2014 -2020)** |  |  | Rekonštrukcia a investičná podpora Centra odborného vzdelávania a prípravy pre oblasť polygrafie a médií SOŠ polygrafická, Račianska 190, Bratislava |
| **Projekt č. OŠMaŠ\_3** | **Integrovaný regionálny operačný program (IROP 2014 -2020)** |  |  | Rekonštrukcia a investičná podpora Centra odborného vzdelávania a prípravy v agropodnikaní – farárstve, v chove koní a jazdectve, v kynológii a v rybárstve, SNP 30, Ivanka pri Dunaji |
| **Projekt č. OŠMaŠ\_4** | **Integrovaný regionálny operačný program (IROP 2014 -2020)** |  |  | Vytvorenie a rekonštrukcia Strednej odbornej školy Ivanská cesta 21 na Centrum odborného vzdelávania a prípravy v stavebníctve |
| **OCRaK\_27** | **Integrovaný regionálny operačný program (IROP 2014 -2020)** |  |  | Vybudovanie kultúrno-kreatívneho centra na Račianskej v spolupráci s Nadáciou Cvernovka |

**Prílohy:**

1. Prehľad aktivít OSÚRaRP v rokoch 2016/2017.